CELEX: 32018R0521
Language: sk
Date: 2018-03-28 00:00:00
Title: Vykonávacie nariadenie Komisie (EÚ) 2018/521 z 28. marca 2018, ktorým sa mení nariadenie (ES) č. 1296/2008 o ustanovení podrobných pravidiel pre uplatňovanie colných kvót na dovoz kukurice a ciroku do Španielska a dovoz kukurice do Portugalska

3.4.2018   
            
            
               SK
            
            
               Úradný vestník Európskej únie
            
            
               L 87/12
            
         VYKONÁVACIE NARIADENIE KOMISIE (EÚ) 2018/521
   z 28. marca 2018,
   ktorým sa mení nariadenie (ES) č. 1296/2008 o ustanovení podrobných pravidiel pre uplatňovanie colných kvót na dovoz kukurice a ciroku do Španielska a dovoz kukurice do Portugalska
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 187 písm. c),
   keďže:
   
               (1)
            
            
               V nariadení Komisie (ES) č. 1296/2008 (2) sa stanovujú pravidlá uplatňovania colných kvót na dovoz kukurice a ciroku do Španielska a na dovoz kukurice do Portugalska.
            
         
               (2)
            
            
               V súlade s článkom 6 nariadenia (ES) č. 1296/2008 sa môže uplatniť paušálne zníženie dovozného cla stanoveného v súlade s nariadením Komisie (EÚ) č. 642/2010 (3). Takéto zníženie sa stanovilo v delegovanom nariadení Komisie (EÚ) 2018/94 (4) v prípade dovozného cla na cirok dovážaný z tretích krajín do Španielska. Uvedené zníženie sa uplatňuje na zostávajúce dostupné množstvá ciroku, ktoré sa majú doviezť do Španielska v rámci colnej kvóty otvorenej 1. januára 2017.
            
         
               (3)
            
            
               Na využitie tohto paušálneho zníženia sa však na tieto množstvá vzťahujú osobitné pravidlá. Konkrétne v článku 12 ods. 1 písm. a) nariadenia (ES) č. 1296/2008 sa stanovuje, že ak Komisia schválila zníženie paušálnou sadzbou, obdobie platnosti licencií má zodpovedať obdobiu uvedenému v článku 6 nariadenia Komisie (ES) č. 1342/2003 (5). Príslušné ustanovenie však bolo vypustené na základe delegovaného nariadenia (EÚ) 2016/1237 (6), v ktorom sa, rovnako ako vo vykonávacom nariadení Komisie (EÚ) 2016/1239 (7), stanovujú pravidlá uplatňovania systému dovozných a vývozných licencií na poľnohospodárske výrobky uvedené v nariadení (EÚ) č. 1308/2013. Preto je vhodné znovu zaviesť pravidlo, pokiaľ ide o obdobie platnosti licencií na účely nariadenia (ES) č. 1296/2008. Z dôvodov jasnosti by sa uvedené pravidlo malo začleniť priamo do nariadenia (ES) č. 1296/2008.
            
         
               (4)
            
            
               Nariadenie (ES) č. 1296/2008 by sa preto malo zodpovedajúcim spôsobom zmeniť.
            
         
               (5)
            
            
               V záujme právnej istoty by sa malo objasniť, že pravidlo týkajúce sa obdobia platnosti sa vzťahuje na všetky povolenia vydané podľa delegovaného nariadenia (EÚ) 2018/94. Toto nariadenie by sa preto malo uplatňovať so spätnou účinnosťou odo dňa nadobudnutia účinnosti delegovaného nariadenia (EÚ) 2018/94.
            
         
               (6)
            
            
               Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,
            
         PRIJALA TOTO NARIADENIE:
   Článok 1
   V článku 12 nariadenia (ES) č. 1296/2008 sa odsek 1 nahrádza takto:
   
      „1.   Obdobie platnosti licencií je:
      
                  a)
               
               
                  obdobie odo dňa ich vydania do konca druhého mesiaca nasledujúceho po mesiaci, v ktorom boli vydané, v prípadoch, ak Komisia schválila zníženie paušálnou sadzbou;
               
            
                  b)
               
               
                  obdobie uvedené v nariadení o vyhlásení výberového konania v prípade licencií vydaných na základe výberového konania na zníženie cla.“
               
            
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   Uplatňuje sa od 26. januára 2018.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 28. marca 2018
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 347, 20.12.2013, s. 671.
   
      (2)  Nariadenie Komisie (ES) č. 1296/2008 z 18. decembra 2008 o ustanovení podrobných pravidiel pre uplatňovanie colných kvót na dovoz kukurice a ciroku do Španielska a dovoz kukurice do Portugalska (Ú. v. EÚ L 340, 19.12.2008, s. 57).
   
      (3)  Nariadenie Komisie (EÚ) č. 642/2010 z 20. júla 2010 o pravidlách na uplatňovanie nariadenia Rady (ES) č. 1234/2007, pokiaľ ide o dovozné clá pre sektor obilnín (Ú. v. EÚ L 187, 21.7.2010, s. 5).
   
      (4)  Delegované nariadenie Komisie (EÚ) 2018/94 zo 16. novembra 2017, ktorým sa stanovuje paušálne zníženie cla na dovoz ciroku z tretích krajín do Španielska (Ú. v. EÚ L 17, 23.1.2018, s. 7).
   
      (5)  Nariadenie Komisie (ES) č. 1342/2003 z 28. júla 2003, ktorým sa ustanovujú osobitné podrobné pravidlá uplatňovania systému dovozných a vývozných licencií na obilniny a ryžu (Ú. v. EÚ L 189, 29.7.2003, s. 12).
   
      (6)  Delegované nariadenie Komisie (EÚ) 2016/1237 z 18. mája 2016, ktorým sa dopĺňa nariadenie Európskeho parlamentu a Rady (EÚ) č. 1308/2013, pokiaľ ide o pravidlá uplatňovania systému dovozných a vývozných licencií, a ktorým sa dopĺňa nariadenie Európskeho parlamentu a Rady (EÚ) č. 1306/2013, pokiaľ ide o pravidlá týkajúce sa uvoľnenia a prepadnutia zábezpeky zloženej pre takéto licencie, ktorým sa menia nariadenia Komisie (ES) č. 2535/2001, (ES) č. 1342/2003, (ES) č. 2336/2003, (ES) č. 951/2006, (ES) č. 341/2007 a (ES) č. 382/2008 a zrušujú nariadenia Komisie (ES) č. 2390/98, (ES) č. 1345/2005, (ES) č. 376/2008 a (ES) č. 507/2008 (Ú. v. EÚ L 206, 30.7.2016, s. 1).
   
      (7)  Vykonávacie nariadenie Komisie (EÚ) 2016/1239 z 18. mája 2016, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1308/2013, pokiaľ ide o systém dovozných a vývozných licencií (Ú. v. EÚ L 206, 30.7.2016, s. 44).